b'\n_START_ARTICLE_\nNiittyrengaskehr\xc3\xa4\xc3\xa4j\xc3\xa4\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nNiittyrengaskehr\xc3\xa4\xc3\xa4j\xc3\xa4 on helposti tunnistettava perhonen, jonka sukupuolet ovat kuitenkin huomattavan erin\xc3\xa4k\xc3\xb6iset. Koiraan etusiivet ovat vaalean kellanruskeat, ja niiss\xc3\xa4 on kaksi l\xc3\xa4mpim\xc3\xa4nruskeaa poikkijuovaa, jotka koskettavat toisiaan siiven keskiosassa. Poikkijuovista sisempi kaartuu siiven puoliv\xc3\xa4liss\xc3\xa4 suoraan kohti perhosen ruumista. Takasiivet ovat l\xc3\xa4mpim\xc3\xa4n ruskeat hieman vaaleammalla keskustalla. Naaras on selv\xc3\xa4sti koirasta kookkaampi ja ruumiiltaan rotevampi. Naaraan siipien pohjav\xc3\xa4ri on p\xc3\xa4hkin\xc3\xa4nruskea, ja etusiivess\xc3\xa4 on kaksi leve\xc3\xa4\xc3\xa4, l\xc3\xa4hes suoraa, vaaleaa poikkijuovaa, joiden siiven keskiosan puoleinen reunus on ter\xc3\xa4v\xc3\xa4. Takasiipi on etusiiven v\xc3\xa4rinen, mutta siin\xc3\xa4 on vain yksi vaaleampi, ep\xc3\xa4selv\xc3\xa4 poikkijuova. Molemmilla sukupuolilla siiven reunassa on jaksoittain vaaleita ja tummia ripsi\xc3\xa4. Naaraan ruumis on kokonaan tummanruskea, koiraan p\xc3\xa4\xc3\xa4 ja keskiruumis ovat kellanruskeat ja takaruumis tumma. Siipiv\xc3\xa4li on koiraalla 24\xe2\x80\x9332 mm ja naaraalla 34\xe2\x80\x9340 mm.\n_START_SECTION_\nLevinneisyys ja lentoaika\n_START_PARAGRAPH_\nNiittyrengaskehr\xc3\xa4\xc3\xa4j\xc3\xa4n levinneisyys ulottuu Pohjois-Afrikasta Keski-Euroopan poikki Baltiaan ja edelleen Etel\xc3\xa4-Siperiaan, Mongoliaan ja Kiinaan. Pohjoismaissa se on etel\xc3\xa4inen, ja merkitt\xc3\xa4vimm\xc3\xa4t esiintym\xc3\xa4t l\xc3\xb6ytyv\xc3\xa4t Ruotsin \xc3\x96\xc3\xb6lannista ja Gotlannista. Suomessa lajia tavataan melko yleisen\xc3\xa4 vain Ahvenanmaalla ja lounaisrannikolla sek\xc3\xa4 harvinaisempana etel\xc3\xa4rannikkoa pitkin Ven\xc3\xa4j\xc3\xa4lle. Esiintym\xc3\xa4t ovat melko paikallisia ja havainnot h\xc3\xa4vi\xc3\xa4v\xc3\xa4t hyvin nopeasti sis\xc3\xa4maahan ment\xc3\xa4ess\xc3\xa4. Perhoset lent\xc3\xa4v\xc3\xa4t hein\xc3\xa4kuun puoliv\xc3\xa4list\xc3\xa4 elokuun puoliv\xc3\xa4liin.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nNiittyrengaskehr\xc3\xa4\xc3\xa4j\xc3\xa4 on elinymp\xc3\xa4rist\xc3\xb6ns\xc3\xa4 suhteen vaatelias ja viihtyy p\xc3\xa4\xc3\xa4asiassa matalakasvustoisilla, avoimilla ja l\xc3\xa4mpimill\xc3\xa4 paikoilla, joilla on kalkkipitoinen maaper\xc3\xa4. Lis\xc3\xa4ksi sit\xc3\xa4 tavataan hiekkaisilla rannoilla. Perhoset lent\xc3\xa4v\xc3\xa4t iltah\xc3\xa4m\xc3\xa4r\xc3\xa4st\xc3\xa4 alkaen ja se saattaa olla paikoitellen eritt\xc3\xa4in runsaslukuinen. Molemmat sukupuolet lent\xc3\xa4v\xc3\xa4t valolle. P\xc3\xa4ivisin ne lep\xc3\xa4\xc3\xa4v\xc3\xa4t kasvillisuuden joukossa, mutta l\xc3\xa4htev\xc3\xa4t h\xc3\xa4irittyin\xc3\xa4 lentoon silloinkin. Naaras tuottaa 500\xe2\x80\x93700 munaa, jotka se asettaa kasvien varsille lajille tyypillisiin, noin 40mm pitkiin, kasvin vartta spiraalimaisesti kiert\xc3\xa4viin ryhmiin ja kuolee heti saatuaan munat laskettua. Munat talvehtivat._NEWLINE_Munat kuoriutuvat toukokuun alussa. Toukat viihtyv\xc3\xa4t ryhmin\xc3\xa4 ja oleskelevat l\xc3\xa4hell\xc3\xa4 maanpintaa kehr\xc3\xa4\xc3\xa4m\xc3\xa4ns\xc3\xa4 seitin suojissa. Siirtyess\xc3\xa4\xc3\xa4n uuteen paikkaan toukat etenev\xc3\xa4t maastossa per\xc3\xa4kanaa, muodostaen pitki\xc3\xa4 jonoja. Toukkien kasvunopeus vaihtelee paljon ja yhdess\xc3\xa4 toukkapes\xc3\xa4ss\xc3\xa4 voi olla hyvinkin erikokoisia toukkia. T\xc3\xa4ysikasvuisena toukka tekee kasvillisuuteen, l\xc3\xa4helle maanpintaa l\xc3\xa4pikuultavan kotelokopan, jonka sis\xc3\xa4lle se eritt\xc3\xa4\xc3\xa4 kirkasta, keltaiseksi jauheeksi kuivuvaa nestett\xc3\xa4. Kotelovaihe kest\xc3\xa4\xc3\xa4 kolmisen viikkoa.\n_START_SECTION_\nRavintokasvi\n_START_PARAGRAPH_\nToukat sy\xc3\xb6v\xc3\xa4t p\xc3\xa4\xc3\xa4asiassa erilaisia ruohovartisia kasveja, mutta my\xc3\xb6s vadelmaa ja pajuja.'